ET Euroopa Liidu Teataja C 94/3

ARVAMUS nr 2/2014

(vastavalt ELTLi artiklile 336)

Euroopa Parlamendi ja nõukogu määruse ettepaneku kohta, millega kohandatakse alates 1. juulist 2011 Euroopa Liidu ametnike ja muude teenistujate töötasusid ja pensione ning nimetatud töötasude ja pensionide suhtes kohaldatavaid paranduskoefitsiente,

ja

Euroopa Parlamendi ja nõukogu määruse ettepaneku kohta, millega kohandatakse alates 1. juulist 2012 Euroopa Liidu ametnike ja muude teenistujate töötasusid ja pensione ning nimetatud töötasude ja pensionide suhtes kohaldatavaid paranduskoefitsiente

2014/C 94/02

EUROOPA KONTROLLIKODA,

võttes arvesse Euroopa Liidu toimimise lepingut, eriti selle artiklit 336,

võttes arvesse Euroopa Liidu ametnike personalieeskirju ja Euroopa Liidu muude teenistujate teenistustingimusi (edaspidi „personalieeskirjad”) (1),

võttes arvesse Euroopa Kohtu otsust kohtuasjas C-63/12, mis on avaldatud 19. novembril 2013,

võttes arvesse komisjoni 10. detsembri 2013. aasta ettepanekuid (2),

võttes arvesse komisjoni taotlust arvamuse saamiseks eelmainitud määruste ettepanekute kohta hiljemalt 5. märtsiks 2014, mille kontrollikoda sai 26. veebruaril 2014,

võttes arvesse Euroopa Parlamendi taotlust arvamuse saamiseks eelmainitud määruste ettepanekute kohta, mille kontrollikoda sai 3. märtsil 2014,

ning arvestades, et: personalieeskirjade artikli 65 kohaselt ajakohastatakse Euroopa Liidu ametnike ja muude teenistujate töötasu igal aastal, võttes arvesse Euroopa Liidu majandus- ja sotsiaalpoliitikat;

2011. ja 2012. aasta kohanduste käsitlemine on veel pooleli;

Euroopa Kohus rõhutas (3) oma otsuses kohtuasjas C-63/12 aasta 2011 kohanduste kohta, et kui nõukogu tuvastab komisjoni esitatud objektiivsete andmete põhjal, et liidu majanduslik ja sotsiaalne olukord on tõsiselt ja äkiliselt halvenenud personalieeskirjade XI lisa artikli 10 tähenduses, peab komisjon parlamendile ja nõukogule esitama asjakohased ettepanekud nimetatud sätte alusel. Sellises olukorras on komisjonil siiski oma kaalutlusruum nende ettepanekute sisu kohta ehk selle üle, millised meetmed tunduvad talle asjakohased, arvestades asjaomast majanduslikku ja sotsiaalset olukorda ning vajaduse korral muid arvessevõetavaid tegureid, nagu inimressursside haldamine ja eelkõige töölevõtmise vajadusi puudutavad tegurid;

kohtuasi C-86/13 aasta 2012 kohanduste kohta on veel pooleli;

komisjon peab asjakohaseks teha ettepanek kohandada Belgias ja Luksemburgis töötasusid ja pensione alates 1. juulist 2011. aastal 0,9 % võrra ja alates 1. juulist 2012. aastal veel 0,9 % võrra;

komisjon viitab oma ettepanekute alusena erandiklausli (personalieeskirjade XI lisa endine artikkel 10) sätetele ja oma kaalutlusruumile selle klausli alusel;

personalieeskirjade muudatused seoses aasta töötasu kohandamisega on vastu võetud ja jõustunud (4) kuus nädalat enne seda, kui komisjon esitas ettepanekud, mida käesolev arvamus käsitleb;

endine erandiklausel on asendatud mõõdukus- ja erandiklauslitega (personalieeskirjade XI lisa artiklid 10 ja 11),

ON VASTU VÕTNUD JÄRGMISE ARVAMUSE:

1. kontrollikoda märgib, et komisjon viitab oma kaalutlusruumile seoses töötasude ja pensionide ajakohastamise asjakohaste ettepanekute sisuga.

2. Kontrollikoda märgib, et mõlema ettepaneku põhjenduse 3 sõnastus võib anda alust vääritimõistmiseks, kuna selles ei tehta selget vahet ostujõu vähenemise ning töötasude ja pensionide nominaalse kohandamise vahel. Lisaks ei ole piisavalt selgelt välja toodud, mis alusel on 0,9 % suurused kavandatavad kohandused arvutatud.

3. Kontrollikoda juhib tähelepanu sellele, et komisjoni ettepanekute alusena toodud erandiklausel ei ole enam jõus.

4. Kontrollikoda soovitab kaaluda, kas personalieeskirjade XI lisas sätestatud kehtivaid eeskirju ja (vajaduse korral) sealsamas sätestatud mõõdukus- ja erandiklauslite eeskirju oleks võimalik kasutada otsustamist vajavate 2011. ja 2012. aasta kohanduste käsitlemiseks. Nende eeskirjadega on sätestatud kord, mis põhineb kontrollitavatel ja objektiivsetel andmetel.

5. Kontrollikoda märgib, et kavandatavad kohandused nõuavad eelarveassigneeringute kättesaadavaks tegemist.

IV auditikoda, mida juhib kontrollikoja liige Louis GALEA, võttis käesoleva arvamuse vastu Luxembourgis 3. märtsil 2014. Kontrollikoja nimel president Vítor Manuel da SILVA CALDEIRA

(1) Määrus nr 31/EMÜ, 11/Euratom, millega kehtestatakse Euroopa Majandusühenduse ja Euroopa Aatomienergiaühenduse ametnike personalieeskirjad ja muude teenistujate teenistustingimused (EÜT 45, 14.6.1962, lk 1385/62).

(2) COM(2013) 895 (final) ja COM(2013) 896 (final).

(3) Vt otsuse punkt 74.

(4) Vt Euroopa Parlamendi ja nõukogu 22. oktoobri 2013. aasta määruse (EL, Euratom) nr 1023/2013 (millega muudetakse Euroopa Liidu ametnike personalieeskirju ja Euroopa Liidu muude teenistujate teenistustingimusi) (ELT L 287, 29.10.2013, lk 15) artikli 1 punkt 44.